Imtella' Mejju 18, 2021 Rapport: Maria Muscat Mijiet ta' nies li jsofru mis-solitudni jagħmlu kuntatt miegħu biex jagħtihom il-wens u anki kuraġġ. Iktar minn sena ilu, fil-bidu tal-pandemija, Nicholas Borg Bonaci fetaħ paġna fuq Facebook bl-isem ta' Social Channel, biex iferraħ lin-nies u sal-lum jirċievi mijiet ta' messaġġi minn nies li jkollhom bżonn ftit kumpannija. Qalilna li kawża tal-pandemija, tant nies spiċċaw iżolati fi djarhom, l-iktar anzjani li ħassewhom minsija. "Il-paġna ftaħtha biex inżomm il-kumpannija lin-nies u bdew telgħin in-nies, kellna nies bis-solitudni, u l-pandemija għamlitha iktar gravi." Ma' kull jum li jgħaddi Nicholas qal li beda jissorprendi ruħu kemm hawn nies li għandhom bżonn l-attenzjoni u l-wens għax jgħixu waħidhom. "Ta' kuljum nirċievi messaġġi, kellimni, nista' nitkellem miegħek? U jibdew konverżazzjoni, u nies minn kull età, anzjani, żgħażagħ." Nicholas qal li wara l-ħin tax-xogħol jagħmel mezz biex jirrispondi mijiet ta' messaġġi biex iservi ta' wens u kuraġġ lil dawn in-nies. Qal li filwaqt li qed jagħmel ħiltu, jixtieq iħeġġeġ biex min jaf lil xi ħadd waħdu, imqar jibgħatlu messaġġ. "Anki ċċempel jew tibgħat messaġġ, tkun qed issalva qalb muġugħha, tkun irbaħt qalb oħra, jew salvajt ħajja." Nicholas qal li l-ferħ li jħoss li jaf li bi ftit messaġġi u attenzjoni qed jagħmel id-differenza lil xi ħadd huwa kbir, u jħeġġeġ lil ħaddieħor li jagħmel l-istess.